ЩIалэгъуалэм я Iуэху еплъыкIэ
Иджырей хьэрычэт IэнатIэм хэзэгъэным теухуауэ студентхэм я Iуэху еплъыкIэр къыщыгъэлъэгъуа етIуанэ республикэпсо егъэджэныгъэ-зэхьэзэхуэ зэхэтащ.
Илъэс етIуанэ хъуауэ ирагъэкIуэкI мы Iуэхур къызэрагъэпэщащ КъБР-м и Парламентым и щIалэгъуалэ палатэмрэ Бэрбэч ХьэтIутIэ и цIэр зезыхьэ Къэбэрдей-Балъкъэр къэрал университетым и Студентхэм я советымрэ.
Зэпеуэм и мыхьэнэ нэхъыщхьэр еджапIэ нэхъыщхьэ щIэсхэм бизнес Iуэху щхьэхуэхэр убзыхуным теухуауэ ядэIэпыкъунырщ. Егъэджэныгъэ-зэхьэзэхуэм къигъэув къалэнхэм ящыщщ хьэрычэтыщIэ Iуэхум гупыж хуэзыщIхэм щIэныгъэ лъабжьэ быдэ ягъэгъуэтыныр. КъызэгъэпэщакIуэхэм къызэрыхагъэщамкIэ, иджырей бизнес Iуэхум зыужьыныгъэ игъуэтын папщIэ, проект зэхэплъхьэнымрэ зэманым къезэгъ гукъэкI уиIэнымрэ я мызакъуэу, ахэр икIи зебгъэкIуэфын, гъащIэм хэппщэфын хуейщ. АбыкIэ дэIэпыкъуэгъушхуэ хъунущ мы егъэджэныгъэ-зэхьэзэхуэм и дерсхэр.
Къыхэгъэщыпхъэщ илъэс кIуам мы школыр къэзыухахэм ящыщу цIыхуихым грантхэр къызэрахьари. КъищынэмыщIауэ, зэпеуэм мы гъэм зи зэфIэкI щызыгъэлъэгъуэну икIи щеджэну хуейхэм я бжыгъэр ипэ ита илъэсым нэхърэ тIукIэ нэхъыбэ хъуащ. студентхэм зэхалъхьэ проектхэм я нэхъыбэр щIыуэпсым и къабзагъэм теухуащ. Апхуэдэу школым къекIуалIэхэм яхэтщ щIым телэжьыхьыну, Iэщ зыгъэхъуну хуейхэри, цIыхум хуащIэ Iуэхутхьэбзэхэм, социальнэ Iуэхухэм дихьэххэри.
ЖАНХЪУЭТ Зузэ.
